CELEX: 62012TN0403
Language: hu
Date: 2012-09-11 00:00:00
Title: T-403/12. sz. ügy: 2012. szeptember 11-én benyújtott kereset — Intrasoft International kontra Bizottság

10.11.2012   
            
            
               HU
            
            
               Az Európai Unió Hivatalos Lapja
            
            
               C 343/18
            
         2012. szeptember 11-én benyújtott kereset — Intrasoft International kontra Bizottság
   (T-403/12. sz. ügy)
   2012/C 343/31
   Az eljárás nyelve: angol
   
      Felek
   
   
      Felperes: Intrasoft International SA (Luxembourg, Luxemburg) (képviselő: S. Pappas ügyvéd)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg az Európai Unió Szerb Köztársaságbeli Delegációjának 2012. augusztus 10-i, RH(2012)3471. sz. határozatát, valamint az e határozat ellen irányuló 2012. augusztus 12-i felperesi panasz hallgatólagos elutasítását, hogy a felperes részt tudjon venni a közbeszerzési eljárás további szakaszaiban;
            
         
               —
            
            
               az alperest kötelezze a jelen eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes két jogalapra hivatkozik.
   
               1.
            
            
               Az első, a dokumentációban foglalt feltételek és a gondos ügyintézés elvének megsértésére alapított jogalap. Pontosabban a felperes azt állítja, hogy az a kiegészítő tájékoztatás, amelyet az ajánlatkérő adott a közbeszerzési eljárásban részt vevő valamennyi pályázónak a dokumentációban foglalt feltételeket egészítette ki, és részét képezte annak a jogi keretnek, amely a szóban forgó közbeszerzési eljárást szabályozta, így kötelező volt minden félre, beleértve az ajánlatkérőt is. E feltételeket sértette meg ezúttal az alperes.
            
         
               2.
            
            
               A második, a költségvetési rendelet (1) 94. cikkének megsértésére alapított jogalap, amely szerint:
               
                           —
                        
                        
                           a felperest összeférhetetlenség miatt zárták ki a közbeszerzési eljárásból, anélkül hogy lehetőséget kapott volna arra, hogy igazolja, és bizonyítékokkal alátámassza, hogy az összeférhetetlenség nem áll fenn;
                        
                     
                           —
                        
                        
                           az ajánlatkérő szerv nem vizsgálta, és nem is igazolta, hogy a másik közbeszerzési eljárásban való felperesi részvételnek lehetett-e kihatása a szóban forgó közbeszerzési eljárásra.
                        
                     
         
      (1)  Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (HL L 248., 1. o.; magyar nyelvű különkiadás 1. fejezet, 4. kötet, 74. o.)